Komisijos ataskaita dėl Tarybos direktyvos 99/36/EB dėl gabenamųjų slėginių įrenginių taikymo Valstybėse narėse /* KOM/2005/0415 galutinis */





Briuselis, 9.9.2005 KOM(2005) 415 galutinis KOMISIJOS ATASKAITA DĖL TARYBOS DIREKTYVOS 99/36/EB DĖL GABENAMŲJŲ SLĖGINIŲ ĮRENGINIŲ TAIKYMO VALSTYBĖSE NARĖSE TURINYS 1. DIREKTYVA 99/36/EB 3 2. DIREKTYVOS 99/36/EB 4 STRAIPSNIS 4 3. 4 STRAIPSNIO TAIKYMAS VALSTYBĖSE NARĖSE 4 4. 4 STRAIPSNIO ĮGYVENDINIMAS VALSTYBĖSE NARĖSE 4 5. IŠVADOS IR REKOMENDACIJOS 5 PRIEDAS: DIREKTYVOS 99/36/EB 4 STRAIPSNIO TAIKYMO IR ĮGYVENDINIMO VALSTYBĖSE NARĖSE APIBENDRINIMAS 6 KOMISIJOS ATASKAITA DĖL TARYBOS DIREKTYVOS 99/36/EB DĖL GABENAMŲJŲ SLĖGINIŲ ĮRENGINIŲ TAIKYMO VALSTYBĖSE NARĖSE 1. DIREKTYVA 99/36/EB 1999 m. balandžio 29 d. Tarybos direktyva 99/36/EB[1] dėl gabenamųjų slėginių įrenginių su padarytais pakeitimais[2] yra dokumentas, kuriame atskleidžiamas „naujas požiūris“ į produktų reguliavimą, į kurį įeina ir tokių įrenginių sertifikavimas. Šios direktyvos tikslas – padidinti gabenamųjų slėginių įrenginių saugą, vežant pavojingus krovinius vidaus keliais, ir užtikrinti tokių įrenginių laisvą judėjimą Bendrijoje, įskaitant jų pateikimą į rinką ir nuolatinį naudojimą. Direktyvos 99/36/EB IV–V prieduose yra nustatytos tam tikros naujų ir jau naudojamų įrenginių sertifikavimo procedūros. Į priedus įeina: - naujų gabenamųjų slėginių įrenginių atitikties įvertinimas ; - jau naudojamų gabenamųjų slėginių įrenginių pakartotinis atitikties įvertinimas ir reguliarus tikrinimas. Direktyvoje taip pat nustatyta, kad tik tam tikros tikrinimo institucijos, kurias akreditavo nacionalinės kompetentingos institucijos, gali sertifikuoti įrenginius pagal tas sertifikavimo procedūras. Paprastai atitikties įvertinimą ir pakartotinį įvertinimą turi atlikti notifikuotoji įstaiga. Tačiau atitikties įvertinimą, kuris yra būtinas norint pateikti naujus įrenginius į tam tikros valstybės narės nacionalinę rinką , ir reguliarų tikrinimą taip pat gali atlikti patvirtintoji įstaiga. Direktyvos I, II ir III prieduose yra nustatyti būtiniausi kriterijai, kuriuos turi atitikti notifikuotosios ir patvirtintosios įstaigos. Direktyvos VII priede nustatyta, kad įrenginiai turėtų būti ženklinami raide π – sertifikavimo ženklu. Valstybės narės turėjo priimti ir paskelbti vidaus teisės aktus, būtinus direktyvai įgyvendinti, ne vėliau kaip iki 2000 m. gruodžio 1 d. Jos taip pat turėjo priimti nuostatas, būtinas siekiant pradėti taikyti direktyvą, ne vėliau kaip iki 2001 m. liepos 1 d., tačiau šis terminas tam tikriems įrenginiams buvo pratęstas. 2003 m. liepos 18 d. Komisijos sprendimu[3] slėginiams cilindrams, cilindrų grupėms ir cisternoms įgyvendinimo data buvo pakeista į 2005 m. liepos 1 d. 2. DIREKTYVOS 99/36/EB 4 STRAIPSNIS Direktyvos 99/36/EB 4 straipsnyje yra išdėstytos tam tikros nuostatos dėl gabenamųjų slėginių įrenginių produktų pateikimo į tam tikros valstybės narės nacionalinę rinką . Pagal 4 straipsnį valstybės narės gali savo teritorijoje leisti pateikti į rinką, vežti ir naudoti talpyklas, kurių atitiktį yra įvertinusi patvirtintoji įstaiga . 4 straipsnio 5 dalyje nustatyta, kad Komisija turi stebėti ir nuo 2004 m. liepos 1 d. vertinti 4 straipsnio taikymo rezultatus bei teikti šiuo klausimu ataskaitas Tarybai ir Europos Parlamentui. Dėl to 2004 m. liepos mėn. buvo atlikta valstybių narių apklausa. Jų buvo paprašyta pateikti Komisijai informacijos apie 4 straipsnio taikymą ir įgyvendinimą jų teritorijoje. Prašomą informaciją atsiuntė visos valstybės narės, išskyrus Graikiją. Per apklausą buvo norima sužinoti atsakymus į du pagrindinius su 4 straipsnio taikymu ir įgyvendinimu susijusius klausimus: 1. „Ar Jūs [valstybė narė] leidžiate savo teritorijoje pateikti į rinką, vežti ir naudoti talpyklas, kurių atitiktį yra įvertinusi patvirtintoji įstaiga, kaip leidžiama pagal 4 straipsnio 1 dalį? Jeigu taip, nurodykite atitinkamą savo teisės aktų straipsnį ir atitikties įvertinimo modulius, kuriuos šioms patvirtintosioms įstaigoms leista naudoti, jei tai nėra moduliai, nurodyti 4 straipsnio 4 dalyje“. 2. „Ar koks nors subjektas, siekiantis teikti minėtas talpyklas į nacionalinę rinką, prašė, kad jį pripažintų patvirtintąja įstaiga? Kiek šių subjektų buvo pripažinti patvirtintosiomis įstaigomis?“ Valstybių narių atsakymai į šiuos klausimus yra apibendrinti šios ataskaitos priede. 3. 4 STRAIPSNIO TAIKYMAS VALSTYBĖSE NARĖSE Atsakymai į 1 klausimą rodo, kad daugelis valstybių narių nepasinaudojo 4 straipsnyje numatyta galimybe. Dešimt valstybių narių (Airija, Belgija, Italija, Jungtinė Karalystė, Lietuva, Malta, Nyderlandai, Prancūzija, Slovėnija ir Vengrija) nusprendė pasinaudoti šia galimybe. Visgi 14 valstybių narių nutarė ja nesinaudoti (Graikija neatsakė). 4. 4 STRAIPSNIO ĮGYVENDINIMAS VALSTYBĖSE NARĖSE Atsakymai į 2 klausimą rodo, kad 4 straipsnis beveik nepradėtas praktiškai įgyvendinti. Nors 10 valstybių narių nusprendė pasinaudoti 4 straipsnyje numatyta galimybe, tik Lietuvoje, Vengrijoje ir Slovėnijoje yra pateikta keletas paraiškų dėl pripažinimo patvirtintosiomis įstaigomis. Tačiau nė vienas iš pareiškėjų dar nėra pripažintas. 5. IŠVADOS IR REKOMENDACIJOS Dauguma valstybių narių nusprendė nesinaudoti Direktyvos 99/36/EB 4 straipsnyje jų vidaus teisės aktams numatyta galimybe. Kitaip tariant, dauguma valstybių narių neleidžia patvirtintosioms įstaigoms atlikti atitikties įvertinimo, būtino pateikiant naujus gabenamuosius slėginius įrenginius į nacionalinę rinką. Be to, valstybėse narėse, kurios pasinaudojo 4 straipsnyje numatyta galimybe, ji beveik nepradėta įgyvendinti praktiškai. Tik Lietuvoje, Vengrijoje ir Slovėnijoje yra svarstomos paraiškos dėl pripažinimo patvirtintosiomis įstaigomis, tačiau ligi šiol tokia įstaiga dar niekas nėra pripažintas. Atsižvelgiant į tai, kad direktyva šiuo metu yra įgyvendinama tik iš dalies (iki 2005 m. liepos 1 d.), galutinės išvados ir rekomendacijos dėl 4 straipsnio turėtų būti priimtos tik po tos dienos, t. y. kai direktyva bus pradėta taikyti visiems gabenamiesiems slėginiams įrenginiams (įskaitant slėginius cilindrus, cilindrų grupes ir cisternas). Komisija vėl ims svarstyti šį klausimą, kai valstybės narės įgis visiško direktyvos taikymo patirties. PRIEDAS DIREKTYVOS 99/36/EB 4 STRAIPSNIO TAIKYMO IR ĮGYVENDINIMO VALSTYBĖSE NARĖSE APIBENDRINIMAS VALSTYBĖS NARĖS | Atsakymas į 1 klausimą | Atsakymas į 2 klausimą | BELGIQUE – BELGIÊ (Belgija) | TAIP | NE | CESKA REPUBLIKA (Čekija) | NE | NE | DANMARK (Danija) | NE | NE | DEUTSCHLAND (Vokietija) | NE | NE | EESTI (Estija) | NE | NE | ELLAS (Graikija) | - | - | ESPAÑA (Ispanija) | NE | NE | FRANCE (Prancūzija) | TAIP | NE | IRELAND (Airija) | TAIP | NE | ITALIA (Italija) | TAIP | NE | KYPROS (Kipras) | NE | NE | LATVIJA (Latvija) | NE | NE | LIETUVA (Lietuva) | TAIP | TAIP (dar nė vienas negavo leidimo) | LUXEMBOURG (Liuksemburgas) | NE | NE | MAGYARORSZAG (Vengrija) | TAIP | TAIP (dar nė vienas negavo leidimo) | MALTA (Malta) | TAIP | NE | NEDERLAND (Nyderlandai) | TAIP | NE | ÖSTERREICH (Austrija) | NE | NE | POLSKA (Lenkija) | NE | NE | PORTUGAL (Portugalija) | NE | NE | SLOVENIJA (Slovėnija) | TAIP | TAIP (dar nė vienas negavo leidimo) | SLOVENSKO (Slovakija) | NE | NE | SUOMI (Suomija) | NE | NE | SVERIGE (Švedija) | NE | NE | UNITED KINGDOM (Jungtinė Karalystė) | TAIP | NE | [1] OL L 138, 1999 6 1, p. 20. [2] Direktyva 99/36/EB su daliniais pakeitimais, padarytais, siekiant suderinti priedus su technikos pažanga, 2001 m. sausio 4 d. Komisijos direktyva 2001/2/EB (OL L 5, 2001 1 10, p. 4) ir 2002 m. birželio 6 d. Komisijos direktyva 2002/50/EB (OL L 149, 2002 6 7, p. 28). [3] OL L 183, 2003 7 22, p. 45.